Broj: 711-I-1046-P-305-19/21-08-19

Zagreb, 28. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15, u daljnjem tekstu: ZSSI), **u predmetu dužnosnika Ivana Solde, člana Uprave trgovačkog društva Hrvatska poštanska banka d.d.,** pokrenutom Odlukom Povjerenstva broj: 711-I-679-P-305-19/21-06-19 od 26. ožujka 2021.g.,na 128. sjednici, održanoj 28. svibnja 2021.g., donosi sljedeću:

**ODLUKU**

**Utvrđuje se da dužnosnik Ivan Soldo, član Uprave trgovačkog društva Hrvatska poštanska banka d.d., nije počinio povredu članka 16. stavka 1. ZSSI-a, s obzirom da je u predmetnom postupku utvrđeno kako je dužnosnik u zakonskom roku prenio upravljačka prava na temelju udjela u kapitalu trgovačkog društva Čateks d.d. na odvjetnika ……………………, iako je omaškom u izvješću o imovinskom stanju dužnosnika od 11. listopada 2019.g naveo da je ista prava prenio na bračnog druga.**

Obrazloženje

Povjerenstvo je na 120. sjednici, održanoj 26. ožujka2021.g., pokrenulo postupak za odlučivanje o sukobu interesa protiv dužnosnika Ivana Solde, člana Uprave trgovačkog društva Hrvatska poštanska banka d.d. ( u daljnjem tekstu HPB d.d.), zbog moguće povrede članka 16. stavka 1. ZSSI-a, a koja proizlazi iz okolnosti da je dužnosnik prenio upravljačka prava na temelju udjela u kapitalu trgovačkog društva Čateks d.d. na bračnog druga, koji je s dužnosnikom povezana osoba u smislu članka 4. stavka 5. ZSSI-a.

Na odluku o pokretanju postupka dužnosnik se očitovao dana 6. svibnja 2021.g. u bitnom navodeći da je točno da je u izvješću o imovinskom stanju od 11. listopada 2019.g. povodom stupanja na dužnost člana Uprave trgovačkog društva HPB d.d. prijavio 8717 dionica u trgovačkom društvu Čateks d.d. te da je prijavio kako je prijenos upravljačkih prava navedenih dionica izvršio na osobu …………, bračnog druga. Dužnosnik navodi i da su točni svi podaci dostavljeni od strane HPB d.d. od 25. studenog 2019.g. Međutim, dužnosnik ističe kako je prilikom popunjavanja izvješća o imovinskom stanju u odnosu na navedene dionice došlo do omaške, odnosno da je greškom naznačio da je upravljačka prava prenio na svoju suprugu, dok je u stvarnosti upravljačka prava prenio na odvjetnika …………………….. U prilogu svog očitovanja dužnosnik je dostavio i presliku ugovora o prijenosu upravljačkih prava od 17. listopada 2019.g.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a. Uvidom u Registar dužnosnika Povjerenstvo je utvrdilo da je Ivan Soldo član Uprave HPB-a d.d. od 11. rujna 2019.g. Slijedom navedenog, Ivan Soldo je povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 2. ZSSI-a propisano je da je član obitelji dužnosnika u smislu Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika., dok je stavkom 5. istoga članka propisano da su povezane osobe u smislu Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 22. ZSSI-a propisano je da provjera podataka iz podnesenih izvješća dužnosnika o imovinskom stanju može biti prethodna (administrativna) provjera i redovita provjera.

Člankom 23. ZSSI-a propisano je da prethodna administrativna) provjera uključuje: provjeru statusa podnositelja izvješća o imovinskom stanju u smislu postojanja obveze podnošenja izvješća iz članka 8. i 9. ovog Zakona, provjeru je li dužnosnik u zakonskom roku podnio izvješće, provjeru je li izvješće o imovinskom stanju potpisano od dužnosnika i provjeru pravilnog i potpunog ispunjavanja obrasca izvješća o imovinskom stanju od strane dužnosnika. Stavkom 2. istog članka ZSSI-a propisano je da se prethodna (administrativna) provjera vrši za svako podneseno izvješće o imovinskom stanju dužnosnika, odmah po zaprimanju istoga, na početku mandata, kod svake bitne promjene imovinskog stanja te na kraju mandata, a prije unosa podataka u Registar dužnosnika i njihove objave na internetskim stranicama Povjerenstva.

Povodom prethodne provjere izvješća o imovinskom stanju dužnosnika odnesenog 11. listopada 2019.g. povodom stupanja na dužnost člana Uprave u HPB-u d.d., Povjerenstvo je utvrdilo da je dužnosnik u navedenom izvješću prijavio 8717 dionica u trgovačkom društvu Čateks d.d. te da je prijenos upravljačkih prava izvršio na osobu …………, OIB: ……………...

Nadalje, dužnosnik je u rubrici podaci o bračnom drugu naveo da je oženjen za osobu …………….., OIB…………….. Usporedbom navedenih OIB-a utvrđeno je da se radi o istoj osobi, odnosno da je dužnosnik prijenos upravljačkih prava izvršio na suprugu.

Uvidom u registar Središnjeg klirinškog depozitarnog društva D.D. Povjerenstvo je utvrdilo da je dužnosnik Ivan Soldo imatelj 8717 dionica, odnosno 3,54% dionica društva.

Nadalje, Povjerenstvo je dopisom od 11. listopada 2019.g. od HPB-a zatražilo podatke o tome je li HPB d.d. od početka mandata dužnosnika Ivana Solde, člana Uprave društva HPB d.d. do danas, stupila u bilo kakve poslovne odnose (javna/bagatelna nabava radova/robe/usluga; koncesija; kupoprodaja/ zakup/ najam nekretnina/pokretnina) s trgovačkim društvom ČATEKS d.d. iz Čakovca, Ulica Zrinsko-Frankopanska 25, OIB: 16536095427 te ukoliko jest koja je vrsta i pravna osnova svakog pojedinog poslovnog odnosa, kad je poslovni odnos zasnovan i koliko je trajao, na temelju čije odluke je HPB d.d. stupila u taj poslovni odnos i u kojem postupku je ta odluka donesena te je li dužnosnik Ivan Soldo sudjelovao u donošenju iste odluke (glasovanjem kao član Uprave ili na koji drugi način). Isto tako, a u slučaju da se radilo o poslovima nabave bagatelne vrijednosti (jednostavna nabava) radova/robe/usluga, na koji je način u svakom konkretnom slučaju pribavljena ponuda navedenog trgovačkog društva i po kojoj pravnoj osnovi te koja je bila vrijednost nabave kao i kolika je pojedinačna i ukupna vrijednost svih ostvarenih poslova HPB d.d. s navedenim trgovačkim društvom u navedenom razdoblju.

Dana 25. studenog 2019.g. dopisom, URBROJ: EO1-83/19-LAT, trgovačko društvo HPB d.d. je odgovorilo da HPB d.d. od početka mandata dužnosnika do danas nije stupila u poslovne odnose s društvom Čateks d.d. a koji bi se odnosili na javnu nabavu, nabavu radova, roba i usluga, koncesiju, kupoprodaju, zakup ili najam pokretnina i nekretnina niti je Čateks d.d. evidentiran kao dobavljač u sustavu HPB-a d.d. Nadalje, navodi se kako je navedeno društvo klijent HPB-a d.d. od dana 18. siječnja 2017.g. te je korisnik redovnih bankarskih usluga. Navodi se kako kreditni odbor niti Uprava banke nisu od dana početka mandata dužnosnika Ivana Solde odlučivali o niti jednom zahtjevu za društvo Čateks d.d. radi korištenja bilo koje usluge ili proizvoda HPB-a d.d. Nadalje, navodi se da je člankom 146. točkom 4. Zakonom o kreditnim institucijama navedeno da je osoba u posebnom odnosu ona pravna osoba u kojoj član uprave ima sudjelujući dio, dok je sama definicija sudjelujućeg dijela propisana člankom 3. točkom 85. istog Zakona, odnosno članak upućuje na članak 4. stavak 1. točku 35. Uredbe 575/2013 koja nadalje upućuje na Direktivu vijeća EU iz 1978.g. gdje je propisano da sudjelujući dio označava izravno ili neizravno vlasništvo nad 20% glasačkih prava ili kapitala nekog društva. Stoga, a budući da dužnosnik ima 3,54% udjela navedeni uvjet nije ispunjen tako da HPB d.d. tretira tvrtku Čateks d.d. kao svakog drugog klijenta. Nadalje, navodi se kako je internim aktom, odnosno Politikom upravljanja sukoba interesa koja se primjenjuje na sve zaposlenike propisano da su se zaposlenici dužni izuzeti od donošenja odluka, rješavanja zahtjeva klijenata, zaključenja ili provođenja transakcije te poduzimanja drugih operativnih zadataka u svezi s drugom ugovornom stranom ukoliko su njihovi ekonomski interesi u sukobu s interesima Banke ili HPB Grupe. Nadalje, propisano je da se ekonomski interesi zaposlenika osobito sukobljavaju s interesima Banke/članice HPB Grupe ukoliko je zaposlenik dioničar, vlasnik udjela ili ima sličan ekonomski interes vezano uz poslovni subjekt s kojim se uspostavlja poslovna suradnja ili čiji e zahtjev rješava odnosno u pogledu kojega se odlučuje. U dopisu se navodi i kako je i dužnosnik Ivan Soldo dužan postupati u skladu s navedenim odredbama.

Uvidom u dostavljeni Ugovor o prijenosu upravljačkih prava od 17. listopada 2019.g. utvrđeno je da je dužnosnik prenio upravljačka prava na odvjetnika ……………………….. u odnosu na 8717 tisuća dionica trgovačkog društva Čateks d.d.

Uvidom u izvješće o imovinskim stanju od 31. prosinca 2019.g. Povjerenstvo je utvrdilo kako je dužnosnik ispravio navedeni podatak, odnosno da je ispravno unio podatak o nositelju upravljačkih prava dionica društva Čateks d.d.

Stoga, a budući da je sukladno Ugovoru o prijenosu upravljačkih prava od 17. listopada 2019.g. razvidno da je dužnosnik upravljačka prava prenio na osobu koja nije njegov bračni drug, odnosno s njime povezana osoba u smislu članka 4. stavka 5. ZSSI-a. Povjerenstvo je utvrdilo da je dužnosnik očitom omaškom pogrešno unio podatak u izvješće o imovinskom stanju od 11. listopada 2019.g. te da isti nije povrijedio odredbu članka 16. stavka 1. ZSSI-a.

Slijedom svega navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Soldo, elektroničkom dostavom
2. Objava na internetskoj stranici Povjerenstva
3. Pismohrana